2 kinders sterf, talle beseer in botsingFoto: Verskaf. Twee kinders is dood en 11 ander mense beseer ná ŉ motor en ŉ taxi Dinsdagoggend in Rustenburg-Noord gebots het. Russel Meiring, woordvoerder van ER24, het gesê die ongeluk het by die oorgang van Snel- en Scottweg plaasgevind. ER24-paramedici het saam met ander nooddienste by die toneel opgedaag en die taxi aangetref waar dit op sy sy aan die kant van die pad gelê het. “ŉ Motor het ŉ ent weg teen ŉ betonmuur tot stilstand gekom. Talle kinders het rondom die taxi gelê,” het Meiring gesê. Paramedici het die liggame van twee kinders, vermoedelik tussen ses en agt jaar oud, naby die taxi aangetref. Hulle het geen tekens van lewe getoon nie en is op die toneel dood verklaar. “Elf ander beseerdes is op die toneel aangetref, onder wie verskeie kinders. Hulle was matig beseer.” Die beseerdes is na nabygeleë hospitale vervoer vir mediese behandeling. Die omstandighede rakende die voorval is nog nie bekend nie en word deur die polisie ondersoek. Foto: Verskaf.